寄蘄簟與蒲傳正
作者：蘇軾
朝代：宋

paragraphs: 蘭溪美箭不成笛，離離玉筯排霜脊。
千溝萬縷自生風，入手未開先慘慄。
公家列屋閑蛾眉，珠簾不動花陰移。
霧帳銀牀初破睡，牙籤玉局坐彈棋。
東坡病叟長羈旅，凍卧饑吟似饑鼠。
倚頼春風洗破衾，一夜雪寒披故絮。
火冷燈青誰復知，孤舟兒女自嚘咿。
皇天何時反炎燠，愧此八尺黄琉璃。
願君浄埽清香閣，卧聽風漪聲滿榻。
習習還從兩腋生，請公乘此朝閶闔。